হবিগঞ্জ, ১১ জুলাই (শীর্ষ নিউজ ডটকম): হবিগঞ্জের চুনারুঘাট সরকারি কলেজ ছাত্রদলের দুগ্রুপে হামলা পাল্টা হামলার ঘটনায় আজ সোমবার বিকেলে নারীসহ ৬ জন আহত হয়েছে।  পুলিশ ও এলাকাবাসী সূত্র জানায়, দুপুর ১২টার দিকে চুনারুঘাট পৌর ছাত্রদলের যুগ্ম সাধারণ সম্পাদক আব্দুল মান্নান রুমন গ্রুপ কলেজে নবাগতদের স্বাগত জানিয়ে মিছিলের প্রস্তুতি নেয়। এ সময় তাদের মিছিলে অংশ না নেয়ায় একাদশ শ্রেণীর ছাত্র বেলাল হোসেন (১৭)কে রুমন গ্রুপের কর্মীরা  ছুরিকাঘাত করে। বেলালকে আহতাবস্থায় চুনারুঘাট উপজেলা স্বাস্থ্য কমপ্লেক্সে ভর্তি করা হয়েছে।  এ খবর চুনারুঘাট পৌর এলাকার সর্বত্র ছড়িয়ে পড়ে। বিকেল ৪টায় তৌফিকুল ইসলাম রুমনের নেতৃত্বে কলেজ ছাত্রদলের অপর গ্রুপটি আব্দুল মান্নান গ্রুপের ছাত্রনেতা দ্বাদশ শ্রেণীর ছাত্র শরিফ মিয়া (১৮)র ওপর হামলা চালায়। এ সময় তাকে বাঁচাতে এগিয়ে আসলে মা মিনারা খাতুন (৪০)কেও হামলাকারীরা মারধর করে। আহত শরিফ ও মিনারা খাতুনকে হবিগঞ্জ আধুনিক সদর হাসপাতালে ভর্তি করা হয়েছে। এ ঘটনায় দুগ্রুপে উত্তেজনা বিরাজ করছে। যে কোন সময় দুগ্রুপ আবার সংঘর্ষে  লিপ্ত হতে পারে।  চুনারুঘাট থানার অফিসার ইনচার্জ সৈয়দ মাহবুবুর রহমান জানান, ছাত্রদলের দুগ্রুপের সংঘর্ষের ঘটনা ঘটেছে। গুরুতর আহত শরিফ ও মিনারাকে চুনারুঘাট উপজেলা স্বাস্থ্য কমপ্লেক্সে নেয়া হলে কর্তব্যরত চিকিৎসক তাদের হবিগঞ্জ সদর হাসপাতালে স্থানান্তর করে।  (শীর্ষ নিউজ ডটকম/প্রতিনিধি/সস/১৯.৫৪ঘ.)